Уи иҩызцәа дрылагыланы дахьаацәырҵуаз, зегьы ааиҵаирӡуан, чаԥашьала, еинаалашьала ицназгоз, шамахамзар, дыҟамызт, аҳәсахәыҷқәа иара рылаԥш дшааҵашәалак сабду Баса ихьӡ санду иахьагьы илҳәаӡом, уи аԥсуа ҵасла иԥхашьароуп ҳәа илыԥхьаӡоит, рхы ахьыргара рзымдыруа, ишаҟьшаҟьо, уаҳа царҭа змамкәа аҭшәара иаабжьарцалаз ашьабсҭақәа реиԥш, ршьапқәа каткато ихылда-ӡылдаха иааилахон.